Hierdie artikel handel oor die tennistoernooi in Amerika. Vir die gholftoernooi, sien VSA-Ope (gholf). Die VSA-Ope (Engels: US Open) is 'n groot tenniskampioenskap wat jaarliks teen die einde van Augustus in New York, Verenigde State, gehou word. Dit is die laaste Grand Slam-toernooi van die jaarlikse tenniskalender. Dit word gewoonlik oor 'n periode van twee weke gespeel met die eindstryd wat net voor die middel van September plaasvind. Die kampioenskap is die eerste keer in 1881 vir mans en in 1887 vir dames aangebied. In 2006 word die VSA-Ope die eerste Grand Slam om die sogenaamde Hawk-Eye in te span. Hawk-Eye is 'n tegnologie wat die virtuele terugspeel van 'n hou wat pas gespeel is moontlik maak. Dit kom handig te pas as 'n dispuut ontstaan oor 'n hou wat moontlik uit die baan se grense is. As 'n speler nie met die skeidsregter saamstem nie, kan hy/sy vra dat die Hawk-Eye ingespan word. Sedert 2007 word die Hawk-Eye by alle Grand Slams gebruik.